નવી દિલ્હી, જમ્મુ-કાશ્મીરના શોપિયામાં થોડા સમય પહેલાં થયેલા ગોળીબાર મામલે સુપ્રીમ કોર્ટે ૧૦ ગઢવાલ રાઈફલ્સના મેજર આદિત્યકુમાર સામે પોલીસ કામગીરી અને એફઆઇઆર ઉપર પ્રતિબંધ મૂકી દીધો હતો. સુપ્રીમે આદેશ આપતા જણાવ્યું હતું કે, આગામી સુનાવણી હાથ ન ધરવામાં આવે ત્યાં સુધી આ કેસમાં પોલીસે કોઈપણ કામગીરી કરવી નહીં. આ કેસમાં જમ્મુ-કાશ્મીર સરકાર અને કેન્દ્ર સરકારનું શું વલણ છે તે મુદ્દે પણ બે અઠવાડિયામાં જવાબ રજૂ કરવા માટે નોટિસ પાઠવવામાં આવી છે. હવે સ્થિતિ એ છે કે, ભાજપ સરકાર અને મહેબુબા સરકાર આ મુદ્દે શું જવાબ આપે છે તેના ઉપર બધાની નજર છે કારણ કે, એફઆઇઆર મુદ્દે ભાજપ અને પીડીપીનું વલણ અલગ છે. ઉલ્લેખનીય છે કે, મેજર આદિત્યના પિતા લેફ્ટનન્ટ કર્નલ કરમવીર સિંહે (નિવૃત્ત) સેના સામે એફઆઇઆરને સુપ્રીમ કોર્ટમાં પડકારી હતી.